               ЕВРОПЕЙСКА КОМИСИЯ
            Брюксел, 9.3.2018
            COM(2018) 121 final
            2018/0055(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвета на министрите АКТБ—ЕС във връзка с преразглеждането на приложение IВ към Споразумението за партньорство АКТБ—ЕС

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която да се заеме от името на Съюза в рамките на Съвета на министрите АКТБ—ЕС, във връзка с предвиденото приемане на решение на Съвета на министрите относно преразпределението на средства за финансирането на сътрудничеството между държавите от АКТБ и на междурегионалното сътрудничество с много или с всички държави от АКТБ.

               2.Контекст на предложението

               2.1.Споразумението за партньорство АКТБ—ЕС (Споразумението от Котону)

               Целта на Споразумението за партньорство АКТБ—ЕС
                  1
                („Споразумението“) е установяването на асоциация между Европейския съюз и държавите от АКТБ. Споразумението влезе в сила на 1 април 2003 г. и бе преразгледано през 2005 г. и 2010 г. в съответствие с клаузата за преразглеждане на Споразумението веднъж на всеки пет години.

               В съответствие с член 95, параграф 2 от Споразумението финансовите протоколи се определят за даден период. В тези финансови протоколи се установява общият размер на финансовата подкрепа на ЕС.

               Финансовият протокол за периода 2014—2020 г. беше приет с Решение № 1/2013 на Съвета на министрите АКТБ—ЕС от 7 юни 2013 г.
                  2
               : под формата на приложение IB към Споразумението.

               В член 100 от Споразумението за партньорство АКТБ—ЕС се посочва, че приложенията към него могат да бъдат преразглеждани, адаптирани и/или изменяни от Съвета на министрите АКТБ—ЕС въз основа на препоръка от Комитета АКТБ—ЕС за сътрудничество за финансиране на развитието.

               В член 15, буква б), точка 2 от Споразумението се посочва, че функцията на Съвета на министрите АКТБ—ЕС е да взема решенията, които са необходими за прилагането на Споразумението.

               2.2.Съветът на министрите АКТБ—ЕС

               Съветът на министрите АКТБ—ЕС може да взема решения, които са правно обвързващи за страните. Съветът на министрите се състои, от една страна, от членовете на Съвета на Европейския съюз и, от друга страна, от по един член на правителството на всяка държава от АКТБ. Длъжността председател на Съвета на министрите се заема алтернативно от член на Съвета на Eвропейския съюз и от член на правителството на държава от АКТБ. Съветът по правило заседава един път годишно по инициатива на председателя и когато намери за необходимо, във формат и географски състав, подходящ за разглеждане на поставените въпроси.

               2.3.Предвиденият акт на Съвета на министрите АКТБ—ЕС

               Съветът на министрите  АКТБ—ЕС следва да приеме решение относно изменението на приложение IВ към Споразумението за партньорство АКТБ—ЕС („предвидения акт“).

               Решението ще се прилага към приложение IB, точка 2, букви а) и б), и се отнася до преразпределението на средства за финансиране на сътрудничеството между държавите от АКТБ и на междурегионалното сътрудничество с много или с всички държави от АКТБ.

               От една страна, 425 милиона евро ще бъдат приспаднати от средствата, заделени за финансиране на националните и регионалните индикативни програми, цитирани в точка 2, буква а) от приложение IВ.

               От друга страна, сумата за финансиране на сътрудничеството между държавите от АКТБ и на междурегионалното сътрудничество, посочена в точка 2, буква б) от приложение IВ, ще бъде увеличена с 425 милиона евро, за да допринесе за финансирането на две инициативи, а именно инициативата Spotlight и Световното партньорство за образование (СПО).

               Spotlight е съвместна инициатива на ЕС и ООН за глобални действия, насочени към предотвратяване и ответна реакция на насилието спрямо жени и момичета в целевите държави.

               Общата цел на СПО е да мобилизира глобални и национални усилия за постигане на висококачествено образование и обучение за всички посредством приобщаващо партньорство, акцент върху ефективни образователни системи и финансиране за основно образование.

               Финансовите средства ще се разпределят по линия на ЕФР от общия резерв за национални и регионални индикативни програми за сътрудничеството в рамките на АКТБ, както следва:

               — 350 милиона евро за инициативата Spotlight;

               — 75 милиона евро за СПО.

               Предвиденият акт ще стане обвързващ за страните в съответствие с член 15, параграф 3 от Споразумението, в който се предвижда, че Съветът на министрите АКТБ—ЕС може да взема решения, които са обвързващи за страните.

               3.Позиция, която трябва да се заеме от името на Съюза

               В член 100 от Споразумението за партньорство АКТБ—ЕС се посочва, че Съветът на министрите АКТБ—ЕС може да преразглежда, адаптира и/или изменя Споразумението въз основа на препоръка от Комитета АКТБ—ЕС за сътрудничество за финансиране на развитието.

               Европейският съюз е поел твърд ангажимент за постигането на равенство между половете, овластяването на жените от всички възрастови групи и премахването на всички форми на насилие срещу жените и момичетата в целия свят.

               Spotlight е съвместна инициатива на ЕС и ООН за глобални действия, насочени към предотвратяване и ответна реакция на насилието спрямо жени и момичета в целевите държави. Официално началото ѝ бе поставено по време на 72-та сесия на Общото събрание на ООН на 20 септември 2017 г.

               Въз основа на доказателства инициативата Spotlight ще се съсредоточи върху конкретни форми на сексуално и основано на пола насилие, които преобладават или възникват в значителна степен в конкретни региони, като по този начин допринесе за постигането на ЦУР 5 „Равенство между половете“.

               В Многостранния донорски фонд ще бъде създаден механизъм за Инициативата за равенство между половете, ръководен от административната служба на генералния секретариат на ООН. Средствата ще бъдат отпускани чрез Инструмента за сътрудничество за развитие (ИСР) на ЕС за Латинска Америка и Азия и Европейския фонд за развитие за страните от АКТБ (ЕФР).

               Инициативата СПО подкрепя постигането на три цели на високо равнище. Първите две цели са справедливост, включително равенство между половете, и качествено преподаване и учене. Третата цел е изграждането на по-стабилни образователни системи с капацитет за осигуряване на справедливи и качествени образователни услуги. Инициативата бе създадена през 2012 г. за постигане на резултати по ангажиментите, поети по отношение на глобалното образование в рамките на Световния форум за образованието в Дакар и срещата на високо равнище на хилядолетието.

               СПО е партньорство с участието на множество заинтересовани страни и включва финансирането на платформа, чиято цел е засилването на образователните системи в държавите с нисък и с нисък до среден доход чрез подобряване на програмите в образователния сектор и планове за тяхното изпълнение.

               Заедно с групата държави от АКТБ ЕС подпомага СПО от 2005 г. Продължаването на финансирането на това партньорство съответства на политическата рамка на ЕС и АКТБ.

               И двете инициативи отговарят и съответстват на целите на Европейския консенсус за развитие, с който се насърчава по-всестранен подход към човешкото развитие. По отношение на образованието този подход означава повече подкрепа за приобщаващо и справедливо качествено образование и учене през целия живот за всички (ЦУР 4), със силна насоченост към насърчаване на равенството между половете (ЦУР 5).

               Затова Комисията предлага на Съвета да приеме настоящото решение.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва също така инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Съветът на министрите АКТБ—ЕС е орган, създаден със споразумение, а именно Споразумението от Котону.

               Актът, който Съветът на министрите АКТБ—ЕС има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 100 от Споразумението от Котону.

               С предвидения акт не се допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани със „сътрудничество за развитие“. Поради това материалноправното основание за предложеното решение е член 209, параграф 2 от ДФЕС.

               4.3.Заключение

               Правното основание за предложеното решение следва да бъде член 209, параграф 2 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като актът на Съвета на министрите АКТБ—ЕС ще се прилага за приложение ІВ към Споразумението от Котону, е целесъобразно след приемането му това решение да бъде публикувано в Официален вестник на Европейския съюз.

               2018/0055 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвета на министрите АКТБ—ЕС във връзка с преразглеждането на приложение IВ към Споразумението за партньорство АКТБ—ЕС

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 209 от него във връзка с член 218, параграф 9 от него,

               като взе предвид Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, (наричано по-нататък „Споразумението за партньорство АКТБ—ЕС“)
                  4
               ,

               като взе предвид предложението на Европейската комисия,

               като има предвид, че:

               (1)Споразумението за партньорство между държавите от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна (Споразумението за партньорство АКТБ—ЕС), бе подписано в Котону на 23 юни 2000 г. Споразумението за партньорство АКТБ—ЕС влезе в сила на 1 април 2003 г. и бе преразгледано през 2005 г. и 2010 г. в съответствие с клаузата за преразглеждане на Споразумението веднъж на всеки пет години.

               (2)В съответствие с член 95, параграф 2 от Споразумението а партньорство АКТБ—ЕС финансовите протоколи се определят за даден период. В тези финансови протоколи се установява общият размер на финансовата подкрепа на ЕС. Финансовият протокол за периода 2014—2020 г. беше приет с Решение № 1/2013 на Съвета на министрите АКТБ—ЕС от 7 юни 2013 г.
                  5
               , под формата на приложение IB към Споразумението.

               (3)Съгласно член 100 от Споразумението за партньорство АКТБ—ЕС Съветът на министрите АКТБ—ЕС може да преразглежда, адаптира и/или изменя Споразумението въз основа на препоръка от Комитета АКТБ—ЕС за сътрудничество за финансиране на развитието.

               (4)Съюзът следва да подкрепи пренасочването на средства, в рамките на приложение IB към Споразумението за партньорство АКТБ—ЕС, от средствата, заделени за финансиране на национални и регионални индикативни програми, към тези за финансиране на сътрудничеството между държавите от АКТБ и на междурегионалното сътрудничество с много или с всички държави от АКТБ.

               (5)Целесъобразно е да се определи позицията, която да се заеме от името на Съюза в рамките на Съвета на министрите АКТБ—ЕС, тъй като решението ще има задължителна правна сила за Съюза.

               ПРИЕ НАСТОЯЩОТО РЕШЕНИЕ:

               Член 1

               1.Позицията, която трябва да се заеме от името на Съюза в рамките на Съвета на министрите АКТБ—ЕС във връзка с преразглеждането на приложение IВ от Споразумението за партньорство АКТБ—ЕС, се основава на проекта на акта на Съвета на министрите АКТБ—ЕС, приложен към настоящото решение.

               2. Незначителни промени в проекта на решението могат да бъдат одобрени от представителите на Съюза в Съвета на министрите АКТБ—ЕС, без да е необходимо допълнително решение на Съвета.

               Член 2

               След приемането му решението на Съвета на министрите АКТБ—ЕС се публикува в Официален вестник на Европейския съюз.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Споразумение (OВ L 317, 15.12.2000 г., стp. 3), изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27) и със споразумението, подписано в Уагадугу на 22 юни 2010 г. (OВ L 287, 4.11.2010 г., стp. 3).

                     (2)

                        Решение № 1/2013 на Съвета на министрите АКТБ-ЕС от 7 юни 2013 г. за приемането на протокол за многогодишната финансова рамка за периода 2014—2020 г. в рамките на Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави членки, от друга страна, ОВ L 173 от 26.6.2013 г.;

                     (3)

                        Решение на Съда на ЕС от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (4)

                        Споразумение (OВ L 317, 15.12.2000 г., стp. 3), изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27) и със споразумението, подписано в Уагадугу на 22 юни 2010 г. (OВ L 287, 4.11.2010 г., стp. 3).

                     (5)

                        Решение № 1/2013 на Съвета на министрите АКТБ-ЕС от 7 юни 2013 г. за приемането на протокол за многогодишната финансова рамка за периода 2014—2020 г. в рамките на Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави членки, от друга страна, ОВ L 173 от 26.6.2013 г.;

    ---documentbreak---

               ЕВРОПЕЙСКА КОМИСИЯ
            Брюксел,9.3.2018
            COM(2018) 121 final
            ПРИЛОЖЕНИЕ
            към
            Предложение заРЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвета на министрите АКТБ—ЕС във връзка с преразглеждането на приложение IВ към Споразумението за партньорство АКТБ—ЕС

               ПРИЛОЖЕНИЕ

               РЕШЕНИЕ № …/2018

               НА СЪВЕТА НА МИНИСТРИТЕ АКТБ—ЕС

               от .../.../2018 година

               по отношение на преразглеждането на приложение ІВ към Споразумението за партньорство АКТБ—ЕС

               СЪВЕТЪТ НА МИНИСТРИТЕ АКТБ—ЕС,

               като взе предвид Споразумението за партньорство между членовете на Групата страни от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна
                  1
               , (наричано по-нататък „Споразумението за партньорство АКТБ—ЕС“), и по-специално член 15, параграф 2 от него, във връзка с член 100;

               като има предвид, че:

               (1)В съответствие с член 15, параграф 2 от Споразумението за партньорство АКТБ—ЕС функциите на Съвета на министрите включват вземането на решения за осигуряване на ефективно и ефикасно изпълнение на Споразумението.

               (2)В член 100 от Споразумението за партньорство АКТБ—ЕС се посочва, че приложенията към него могат да бъдат преразглеждани, адаптирани и/или изменяни от Съвета на министрите АКТБ—ЕС въз основа на препоръка от Комитета АКТБ—ЕС за сътрудничество за финансиране на развитието.

               (3)Приложение IB към Споразумението за партньорство АКТБ—ЕС следва да бъде изменено, за да се пренасочат средства между инструментите за сътрудничество по линия на Европейския фонд за развитие към инструмента за финансиране на сътрудничеството в рамките на АКТБ и на междурегионалното сътрудничество.

               Преразпределянето на средства цели да допринесе за финансирането на инициативата Spotlight и на Световното партньорство за образование (СПО).

               Spotlight е съвместна инициатива на ЕС и ООН за глобални действия, насочени към предотвратяване и ответна реакция на насилието спрямо жени и момичета в целевите държави. Въз основа на доказателства инициативата Spotlight ще се съсредоточи върху конкретни форми на сексуално и основано на пола насилие, които преобладават или възникват в значителна степен в конкретни региони, като по този начин допринесе за постигането на ЦУР 5 „Равенство между половете“.

               Общата цел на СПО е да мобилизира глобални и национални усилия за постигане на висококачествено образование и обучение за всички посредством приобщаващо партньорство, акцент върху ефективни образователни системи и финансиране за основно образование. И двете инициативи са в съответствие с целите на Споразумението за партньорство от Котону, както и с Програмата до 2030 г. за устойчиво развитие, които насърчават по-всестранен подход към човешкото развитие. По отношение на образованието този подход означава повече подкрепа за приобщаващо и справедливо качествено образование и учене през целия живот за всички (ЦУР 4), със силна насоченост към насърчаване на равенството между половете (ЦУР 5).

               РЕШИ:

               Член 1

               1.С цел да се отговори на програмните изисквания, финансовите суми в рамките на Европейския фонд за развитие се преразпределят между инструментите за сътрудничество, определени в приложение IB към Споразумението за партньорство АКТБ—ЕС.

               2.Сума от 425 милиона евро се пренасочва от общия резерв за национални и регионални индикативни програми, посочен в точка 2, буква а) от приложение IВ, към сумата за финансиране на сътрудничеството между държавите от АКТБ и на междурегионалното сътрудничество, посочена в точка 2, буква б) от приложение IВ, както следва:

               –350 милиона евро за инициативата Spotlight;

               –75 милиона евро за Глобалното партньорство за образование.

               Член 2

               В резултат от пренасочването на разпределени суми по член 1, текстът на приложение IB към Споразумението за партньорство АКТБ—ЕС се изменя, както следва:

               1.В точка 2 от приложение IB към Споразумението за партньорство АКТБ—ЕС буква а) се заменя със следното:

               „а)
                     23 940 милиона евро за финансиране на национални и регионални индикативни програми. Тази сума ще се използва за финансирането на:

               i)
                     националните индикативни програми на отделните държави от АКТБ в съответствие с членове 1—5 от приложение IV към настоящото споразумение относно процедурите за изпълнение и управление;

               ii)
                     регионалните индикативни програми за подкрепа за регионалното и междурегионалното сътрудничество и регионалната интеграция на държавите от АКТБ в съответствие с членове 6—11 от приложение IV към настоящото споразумение относно процедурите за изпълнение и управление;“

               2.В точка 2 от приложение IB към Споразумението за партньорство АКТБ—ЕС буква б) се заменя със следното:

               „б)
                     4015 милиона евро за финансиране на сътрудничеството в рамките на АКТБ, както и на междурегионалното сътрудничество с много или всички държави от АКТБ в съответствие с членове 12—14 от приложение IV към настоящото споразумение относно процедурите за изпълнение и управление. Този пакет включва подкрепа за съвместни институции и органи, създадени съгласно настоящото споразумение. Той обхваща също и помощ за оперативните разходи на секретариата на АКТБ, посочени в точки 1 и 2 от протокол № 1 „за оперативните разходи на съвместните институции“.

               Член 3

               Настоящото решение влиза в сила в деня на приемането му.

               Съставено в […] на […] година.

                     [За Съвета на министрите АКТБ—ЕС]

                     Председател

                     (1)

                        Споразумение (OВ L 317, 15.12.2000 г., стp. 3), изменено със споразумението, подписано в Люксембург на 25 юни 2005 г. (ОВ L 209, 11.8.2005 г., стр. 27) и със споразумението, подписано в Уагадугу на 22 юни 2010 г. (OВ L 287, 4.11.2010 г., стp. 3).


               ЕВРОПЕЙСКА КОМИСИЯ
            Брюксел, 12.3.2018
            COM(2018) 122 final
            2018/0056(NLE)
            Предложение за
            РЕШЕНИЕ НА СЪВЕТА
            относно позицията, която да се заеме от името на Съюза по време на 99-ата сесия на Комитета по морска безопасност на Международната морска организация във връзка с приемането на измененията на правила II-1/1 и II-1/8-1 от Конвенцията SOLAS и одобрението на съответните насоки относно компютризираната подкрепа за стабилност за капитана в случай на нахлуване на вода за съществуващи пътнически кораби и приемането на измененията на Международния кодекс за прилагане на процедури за пожарни изпитвания 2010

               Обяснителен меморандум

               1.Предмет на предложението

               Настоящото предложение се отнася до решението за определяне на позицията, която да се заеме от името на Съюза по време на 99-ата сесия на Комитета по морска безопасност на Международната морска организация във връзка с предвиденото приемане на измененията на правила II-1/1 и II-1/8-1 от Конвенцията SOLAS и на съответните насоки относно компютризираната подкрепа за стабилност за капитана в случай на нахлуване на вода за съществуващи пътнически кораби и на Международния кодекс за прилагане на процедури за пожарни изпитвания 2010 („FTP кодекс 2010“).

               2.Контекст на предложението

               2.1.Конвенция за Международната морска организация (ММО)

               С Конвенцията за Международната морска организация (ММО) се създава ММО, чиято цел е да бъде форум за сътрудничество между правителствата в сферата на държавната регулация и практики във връзка с технически въпроси от всякакъв вид, засягащи корабоплаването в международната търговия, да насърчава всеобщото приемане на възможно най-високите стандарти по отношение на въпроси, засягащи морската безопасност, ефективността на корабоплаването и превенцията и контрола на  морското замърсяване, причинено от кораби, утвърждавайки по този начин равнопоставените условия на конкуренция, както и да се занимава със свързаните с това административни и правни въпроси.

               Конвенцията влезе в сила на 17 март 1958 г.

               Всички държави — членки на ЕС, са страни по нея.

               Всички държави — членки на ЕС, са страни по Международната конвенция за безопасност на човешкия живот на море 1974 („Конвенцията SOLAS“), която влезе в сила на 25 май 1980 г. Съюзът не е страна по SOLAS.

               2.2.Международна морска организация

               Международната морска организация (ММО) е специализираната агенция на ООН, която отговаря за безопасността и сигурността на корабоплаването и за предотвратяването на морското замърсяване, причинено от кораби. Тя е органът, който в световен мащаб определя стандартите за безопасността, сигурността и екологичните показатели на международното корабоплаване. Основната ѝ роля е да задава регулаторна рамка за сектора на корабоплаването, която е справедлива и ефективна и чието приемане и прилагане е всеобщо.

               Членството в организацията е отворено за всички държави, като всички държави — членки на ЕС, са членки на ММО. От 1974 г. Европейската комисия има статут на наблюдател в ММО на основание на Споразумение за сътрудничество и съдействие между Междуправителствената морска консултативна организация (IMCO)
                  1
                и Комисията на Европейските общности по въпроси от взаимен интерес за страните.

               В Комитета по морска безопасност на ММО влизат всички членки на ММО и той заседава поне веднъж годишно. В Комитета се разглеждат всички въпроси, които попадат в сферата на дейност на ММО и се отнасят до помощни средства за навигация, конструиране и оборудване на плавателните съдове, набиране на екипаж от гледна точка на безопасността, правила за предотвратяване на сблъсък, боравене с опасни товари, процедури и изисквания за морска безопасност, хидрографска информация, бордови дневници и навигационна документация, разследване на морски произшествия, спасителни операции, както и всякакви други въпроси, пряко засягащи морската безопасност.

               Комитетът по морска безопасност предоставя средства за изпълнението на задълженията, определени му от Конвенцията за ММО, Асамблеята на ММО или Съвета на ММО, или за задължения, попадащи в горепосочения обхват, които могат да му бъдат възложени от или по силата на други международни инструменти и които са приети от ММО. Решенията на Комитета по морска безопасност и на неговите спомагателни органи се вземат с мнозинство от членовете.

               2.3.Предвиждан акт на Комитета по морска безопасност на ММО

               В периода 16 — 25 май 2018 г. по време на своята 99-та сесия (MSC 99) Комитетът по морска безопасност предстои да приеме изменения на правила II-1/1 и II-1/8-1 от Конвенцията SOLAS и на съответните насоки относно компютризирана подкрепа за стабилност за капитана в случай на нахлуване на вода за съществуващи пътнически кораби, както и на Международния кодекс за прилагане на процедури за пожарни изпитвания 2010 („FTP кодекс 2010“).

               Целта на предвижданите изменения на правила II-1/1 и II-1/8-1 от Конвенцията SOLAS е разширяване на обхвата на изискването съгласно правило II-1/8-1.3 от Конвенцията SOLAS по отношение на компютризираната подкрепа за стабилност за капитана в случай на нахлуване на вода за съществуващи пътнически кораби.

               Целта на предвижданото изменение на FTP кодекс 2010 е да се премахне разграничението между изискванията за противопожарна защита при корабите с по-малко от 36 пътници и корабите с повече от 36 пътници, за да се изясни прилагането на изискванията за изложени на влияние подови покрития в приложение 3, таблица 1 от FTP кодекс 2010 към пътнически кораби, така че изискванията да се прилагат и към пътнически кораби с по-малко от 36 пътници.

               3.Позиция, която трябва да се заеме от името на Съюза

               3.1.Изменения на правила II-1/1 и II-1/8-1 от Конвенцията SOLAS и на съответните насоки относно компютризираната подкрепа за стабилност за капитана в случай на нахлуване на вода за съществуващи пътнически кораби

               По време на 94-ата сесия на Комитета по морска безопасност (MSC 94), която се проведе в Лондон в периода 17 — 21 ноември 2014 г., Бахамските острови и др. отправиха искане за нов формат (MSC 94/6/1) относно измененията на правила II-1/1 и II-1/8-1 от Конвенцията SOLAS.

               Впоследствие по време на третата сесия на Подкомитета относно проектирането и конструирането на кораби (SDC 3) на ММО, която се проведе в Лондон в периода 18 — 22 януари 2016 г., беше отбелязано, че Работната група по подразделяне и стабилност на повреда на корабите е могла само накратко да обсъди предложението за разширяване на обхвата на изискванията в правила II-1/8-1.3 на Конвенцията SOLAS по отношение на компютризираната подкрепа за стабилност за капитана в случай на нахлуване на вода за съществуващи пътнически кораби, която се отнася до подкрепата, оказвана на капитана чрез предоставянето на редовно актуализирана информация за остатъчната стабилност на повреда на кораба след нахлуване на вода в него.

               Въпреки че в Подкомитета относно правилата за разделянето на отсеци и устойчивостта при авария беше изразено становище, че предложените изменения на правила II-1/8-1.3 от Конвенцията  SOLAS са достатъчни, за да бъдат разгледани за финализиране по време на 4-ата сесия на  Подкомитета относно проектирането и конструирането на кораби (SDC 4) на ММО, от SDC 3 беше отбелязано също така, че е необходимо допълнително да се разгледа въпросът за прилагането на преразгледаните Насоки относно оперативната информация за капитаните на пътнически кораби с оглед безопасно завръщане в пристанище на собствен ход или на буксир (MSC.1/Circ.1400) при съществуващи пътнически кораби и прикани за становища в рамките на SDC 4.

               След като по време на своето заседание, проведено в Лондон между 13 и 17 февруари 2017 г., обсъди как следва да се осигури приложимостта на правила II-1/8-1.3 от Конвенцията  SOLAS по отношение на съществуващите пътнически кораби, SDC 4 излезе със становището, че на евентуалните ограничения в приложимостта на настоящите насоки, т.е. MSC.1/Circ.1400, MSC.1/Circ.1532 и MSC.1/Circ.1229, следва да се отговори чрез разработване на нов набор от насоки относно електронните устройства за преценка на стабилността и базираната на брега подкрепа за пътнически кораби, построени преди 1 януари 2014 г.

               SDC 4 постигна консенсус относно проекта на изменения на правила II-1/1 и II-1/8-1 от Конвенцията  SOLAS по отношение на компютризираната подкрепа за стабилност за капитана в случай на нахлуване на вода за съществуващи пътнически кораби (SDC 4/16, приложение 2), но не можа да вземе решение относно процедурата за влизане в сила на предложените изменения поради това, че сложността на критериите за компютри за преценка на стабилността в новия набор от насоки би имала отражение върху датата, от която може да се прилагат новите проектоправила за съществуващи пътнически кораби.

               По време на 98-ата сесия на Комитета по морска безопасност (MSC 98), проведена в Лондон в периода 7 — 16 юни 2017 г., проектът на изменения на правила II-1/1 и II-1/8-1 от Конвенцията  SOLAS беше одобрен с оглед неговото приемане от MSC 99, при условие че 5-ата сесия на Подкомитета относно проектирането и конструирането на кораби (SDC 5) потвърди датата, от която проектът на правила II-1/8-1.3 от Конвенцията SOLAS ще се прилага, и финализира проекта на насоки относно компютрите за преценка на стабилността и базираната на брега подкрепа за пътнически кораби, построени преди 1 януари 2014 г. По време на заседанието на SDC 5, което се проведе в Лондон от 22 до 26 януари 2018 г., беше постигнато съгласие, че пътническите кораби, построени преди 1 януари 2014 г., трябва да отговарят на правила II-1/8-1.3.1 от Конвенцията SOLAS, не по-късно от първия подновителен преглед пет години след датата на влизане в сила. По време на заседанието на SDC 5 беше постигнато също така съгласие съответните насоки да бъдат представени за одобрение на MSC 99.

               Измененията на правила II-1/1 и II-1/8-1 на Конвенцията SOLAS и на съответните насоки са определени в приложение 13 към документ MSC 98/23/Add.1 на ММО. В точка 10.9 от доклада от 98-ата сесия на Комитета по морска безопасност (MSC 98/23) е посочено, че се предвижда промените да бъдат приети на 99-ата сесия на този комитет.

               3.2.Изменения на FTP кодекс 2010

               Третата сесия на Подкомитета по корабни системи и оборудване (SSE 3) на ММО, проведена в Лондон в периода 14 – 18 март 2016 г., заключи, че разпоредбите относно изискванията за изложени на влияние подови покрития в приложение 3, таблица 1 от FTP кодекс 2010, които се прилагат за пътнически кораби, превозващи повече от 36 пътници, следва да се прилагат и за пътнически кораби, превозващи по-малко от 36 пътници. SSE 3 излезе със становището, че насоките относно изискванията за изложени на влияние подови покрития, приложими за пътнически кораби, превозващи повече от 36 пътници, следва да се прилагат и за пътнически кораби, превозващи по-малко от 36 пътници. В продължение на това становище SSE 3 постигна консенсус да поиска от Работната група по противопожарна защита да проучи допълнително въпроса и да представи съответното заключение на подкомитета.

               По отношение на разпоредбите на приложение 3, таблица 1 от FTP кодекс 2010 и с оглед на становището на Работната група по противопожарна защита SSE 3 постигна консенсус, че приложение 3, таблица 1 от FTP кодекс 2010 следва да се прилага и за пътнически кораби, превозващи по-малко от 36 пътници, и че възможното решение би могло да бъде заличаването на израза „превозващи повече от 36 пътници“.

               Това възможно решение обаче не беше докладвано на 97-ата сесия на Комитета по морска безопасност (MSC 97), проведена в Лондон в периода 21 – 25 ноември 2016 г., тъй като SSE 3 разгледа въпроса в рамките на точката от дневния ред, формулирана като „Единно тълкуване на разпоредбите на ММО в областта на безопасността, сигурността и свързаните с околната среда конвенции“.

               Вместо това предлаганите изменения в FTP кодекса 2010 бяха разгледани от MSC 98 и одобрени с оглед приемането им от MSC 99.

               Измененията в FTP кодекса 2010 се съдържат в приложение 25 към доклада от MSC 98 (MSC98/23/Add.1). В точка 12.47 от доклада от 98-ата сесия на Комитета по морска безопасност (MSC 98/23) е посочено, че се предвижда промените да бъдат приети на 99-ата сесия на този комитет.

               3.3.Съответно законодателство на ЕС и компетентност на ЕС

               3.3.1.Изменения на правила II-1/1 и II-1/8-1 от Конвенцията SOLAS и на съответните насоки относно компютризираната подкрепа за стабилност за капитана в случай на нахлуване на вода за съществуващи пътнически кораби

               В член 6, параграф 2, буква а), подточка i) от Директива 2009/45/ЕО на Европейския парламент и на Съвета за правилата за безопасност и стандартите за пътническите кораби е посочено, че новите пътнически кораби от клас А трябва да са изцяло съобразени с изискванията на Конвенцията SOLAS от 1974 г. и нейните изменения.

               3.3.2.Изменения на FTP кодекс 2010

               В FTP кодекс 2010 са предвидени международните изисквания за лабораторно изпитване и одобряване на типа и процедурите за пожарни изпитвания за продукти, включени в глава II-2 от SOLAS (където се съдържат разпоредбите за противопожарна защита, откриване и потушаване на пожар).  Измененията на Международната конвенция за безопасност на човешкия живот на море (Конвенцията SOLAS), с които Международният кодекс за прилагане на процедури за пожарни изпитвания 2010 (FTP кодекс 2010) става задължителен, влязоха в сила на 1 юли 2012 г. (резолюция MSC.307(88).

               В член 6, параграф 2, буква а), подточка i) от Директива 2009/45/ЕО на Европейския парламент и на Съвета за правилата за безопасност и стандартите за пътническите кораби е посочено, че новите пътнически кораби от клас А трябва да са изцяло съобразени с изискванията на Конвенцията SOLAS от 1974 г. и нейните изменения. Освен това с глава II-2, части A и Б от приложение I към Директива 2009/45/ЕО се прилага Кодексът за системите за противопожарна безопасност, приет с Резолюция MSC.98(73), по отношение на кораби от класове B, C и D, построени на 1 януари 2003 г. или след това.

               3.3.3.Компетентност на ЕС

               Измененията на правила II-1/1 и II-1/8-1 от Конвенцията SOLAS и съответните насоки относно компютризираната подкрепа за стабилност за капитана в случай на нахлуване на вода за съществуващи  пътнически кораби и FTP кодекса 2010 ще имат отражение върху правото на ЕС чрез прилагането на Директива 2009/45/ЕО.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа или страна по споразумението
                  2
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва също така инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Комитетът по морска безопасност на ММО е орган, учреден по силата на споразумение, а именно Конвенцията за Международната морска организация.

               Решенията, които Комитетът по морска безопасност на ММО има за задача да приема, представляват актове с правно действие. Предвижданите актове могат да окажат съществено въздействие върху съдържанието на нормативната уредба на Съюза, а именно Директива 2009/45/ЕО на Европейския парламент и на Съвета за правилата за безопасност и стандартите за пътническите кораби. Това е така, тъй като в Директива 2009/45/ЕО е предвидено, че новите пътнически кораби от клас А трябва да отговарят напълно на изискванията на Конвенцията SOLAS от 1974 г. и на нейните изменения, посочени в точки 3.1 и 3.2 по-горе.

               Поради това измененията на правила II-1/1 и II-1/8-1 от Конвенцията SOLAS и съответните насоки относно компютризираната подкрепа за стабилност за капитана в случай на нахлуване на вода за съществуващи  пътнически кораби и на FTP кодекса 2010 ще имат отражение върху правото на ЕС чрез прилагането на Директива 2009/45/ЕО.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с морския транспорт. Поради това материалноправното основание за предложеното решение е член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               2018/0056 (NLE)

               Предложение за

               РЕШЕНИЕ НА СЪВЕТА

               относно позицията, която да се заеме от името на Съюза по време на 99-ата сесия на Комитета по морска безопасност на Международната морска организация във връзка с приемането на измененията на правила II-1/1 и II-1/8-1 от Конвенцията SOLAS и одобрението на съответните насоки относно компютризираната подкрепа за стабилност за капитана в случай на нахлуване на вода за съществуващи пътнически кораби и приемането на измененията на Международния кодекс за прилагане на процедури за пожарни изпитвания 2010

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Действията от страна на Съюза в сектора на морския транспорт следва да има за цел подобряването на морската безопасност.

               (2)Конвенцията за Международната морска организация („ММО“) влезе в сила на 17 март 1958 г.

               (3)ММО е специализирана агенция на ООН, която отговаря за безопасността и сигурността на корабоплаването. Съгласно член 28, буква б) от Конвенцията на Международната морска организация Комитетът по морска безопасност, който е комитет на ММО, предоставя средства за изпълнението на задълженията, определени му в съответствие с посочената конвенция, от Асамблеята на ММО  или от Съвета на ММО, или за задължения, попадащи в обхвата на посочения член, които могат да бъдат възложени на Комитета по морска безопасност по силата на други международни инструменти и които са приети от ММО.

               (4)Международната конвенция за безопасност на човешкия живот на море („Конвенцията SOLAS“) влезе в сила на 25 май 1980 г.

               (5) Съгласно член VIII, буква б), подточка iii) от Конвенцията SOLAS Комитетът по морска безопасност на ММО може да приема изменения на Конвенцията SOLAS.

                (6)По време на своята 99-та сесия в периода 16 – 25 май 2018 г. (MSC 99) Комитетът по морска безопасност предстои да приеме изменения на правила II-1/1 и II-1/8-1 от Конвенцията SOLAS и на съответните насоки относно компютризирана подкрепа за стабилност за капитана в случай на нахлуване на вода за съществуващи пътнически кораби, както и на Международния кодекс за прилагане на процедури за пожарни изпитвания 2010 („FTP кодекс“).

               (7)Целесъобразно е да се определи позицията, която да се заеме от името на Съюза по време на MSC 99, тъй като измененията на правила II-1/1 и II-1/8-1 от Конвенцията SOLAS и на съответните насоки относно компютризираната подкрепа за стабилност за капитана в случай на нахлуване на вода за съществуващи пътнически кораби и на FTP кодекса могат да окажат решаващо значение за съдържанието на правото на Съюза, по специално на Директива 2009/45/ЕО на Европейския парламент и на Съвета
                  4
               .

               (8)С измененията на правила II-1/1 и II-1/8-1 от Конвенцията SOLAS и с насоките относно компютризираната стабилност по отношение на подкрепата, оказвана на капитана чрез предоставянето на редовно актуализирана информация за остатъчната стабилност на повреда на кораба след нахлуване на вода в него, следва да се създадат оперативни насоки за съществуващите пътнически кораби.

               (9)При измененията на FTP кодекса по отношение на изискванията за изпитване на изложени на влияние подови покрития следва да се предвиди, че посочените разпоредби следва да се прилагат и за пътническите кораби, превозващи по-малко от 36 пътници.

               (10)Позицията на Съюза следва да бъде изразена от държавите — членки на Съюза, които са членки на Комитета по морска безопасност, като те действат съвместно,

               ПРИЕ НАСТОЯЩОТО РЕШЕНИЕ:

               Член 1

               Позициите, които трябва да се заемат от името на Съюза по време на 99-ата сесия на Комитета по морска безопасност на ММО, са следните:

               a) Приемане на измененията на правила II-1/1 и II-1/8-1 на Конвенцията SOLAS и на съответните насоки, определени в приложение 13 към документ MSC 98/23/Add.1 на ММО, приложен към настоящото решение;

               б) Приемане на измененията в таблица 1 от приложение 3 към Международния кодекс за прилагане на процедури за пожарни изпитвания 2010, определени в приложение 25 към документ MSC 98/23/Add.1 на ММО, приложен към настоящото решение.

               Член 2

               1. Позициите, посочени в член 1, букви а) и б), се изразяват от държавите — членки на Съюза, които са членки на Комитета по морска безопасност на ММО, като те действат съвместно.

               2. Несъществените промени в позициите, посочени в член 1, букви а) и б), се договарят, без да е необходимо допълнително решение на Съвета.

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        През 1982 г. наименованието ѝ беше променено на Международна морска организация (ММО).

                     (2)

                        Дело C-399/12 Германия/Съвет (OIV), ECLI:EU:C:2014:2258, точка 64.

                     (3)

                        Дело C-399/12 Германия/Съвет (OIV), ECLI:EU:C:2014:2258, точки 61 — 64.

                     (4)

                        Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ L 163, 25.6.2009 г., стр. 1).